*****

ΚΑΝΟΝΙΣΜΟΣ (ΕΟΚ) αριθ. 3350/87 ΤΗΣ ΕΠΙΤΡΟΠΗΣ

της 6ης Νοεμβρίου 1987

για την τροποποίηση του κανονισμού (ΕΟΚ) αριθ. 2226/78 σχετικά με τις λεπτομέρειες εφαρμογής των μέτρων παρέμβασης στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία με τον κανονισμό (ΕΟΚ) αριθ. 467/87 (2), και ιδίως το άρθρο 6α παράγραφος 6,

Εκτιμώντας:

ότι, σύμφωνα με το άρθρο 3 παράγραφος 2 στοιχείο ζ) του κανονισμού (ΕΟΚ) αριθ. 2226/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 827/87 (4), ο καθορισμός των τιμών αγοράς στην παρέμβαση πραγματοποιείται βάσει των δύο πλέον πρόσφατων διαπιστώσεων της τιμής της αγοράς· ότι, βάσει του άρθρου 6α παράγραφος 4 του κανονισμού (ΕΟΚ) αριθ. 805/68, οι τιμές της αγοράς που λαμβάνονται υπόψη είναι εκείνες των κρατών μελών όπου επιτρέπονται οι αγορές στην παρέμβαση· ότι, έχοντας υπόψη τους στόχους που ακολουθήθηκαν από την πρόσφατη μεταρρύθμιση του καθεστώτος παρεμβάσεως, είναι σκόπιμο να περιοριστούν τα κράτη μέλη σε εκείνα στα οποία οι τιμές της αγοράς βρίσκονται κάτω του 87 % της τιμής παρεμβάσεως· ότι, για λόγους σαφήνειας, θα πρέπει κατά συνέπεια να επιτευχθούν οι αναγκαίες διευκρινίσεις ως προς αυτό, στο κείμενο του κανονισμού (ΕΟΚ) αριθ. 2226/78·

ότι το άρθρο 13 παράγραφος 1 του κανονισμού (ΕΟΚ) αριθ. 2226/78 καθορίζει τη μέγιστη θερμοκρασία στην αίθουσα αποστέωσης σε 10 °C· ότι πρέπει, προκειμένου να τηρηθούν οι διατάξεις της οδηγίας 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (5), όπως τροποποιήθηκε τελευταία από την οδηγία 86/587/ΕΟΚ (6), να καθοριστεί η θερμοκρασία αυτή σε 12 °C·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2226/78 τροποποιείται ως εξής:

1. Το άρθρο 3 παράγραφος 2 στοιχείο ζ) αντικαθίσταται από το ακόλουθο κείμενο:

«ζ) ο καθορισμός των τιμών αγοράς γίνεται με βάση τις δύο πλέον πρόσφατες διαπιστώσεις των τιμών αγοράς των κρατών μελών στα οποία οι τιμές είναι κατώτερες από το 87 % της τιμής παρεμβάσεως, και γίνεται πριν από την τελευταία Δευτέρα κάθε μηνός· αυτές οι τιμές αγοράς εφαρμόζονται από την πρώτη Δευτέρα του επομένου μηνός· ωστόσο, όταν τα στοιχεία υπολογισμού που λαμβάνονται υπόψη οδηγούν σε τιμή αγοράς που διαφέρει τουλάχιστον 1,5 ECU ανά 100 χιλιόγραμμα από εκείνη που ελήφθη υπόψη προηγουμένως, λαμβάνεται υπόψη αυτή η τελευταία τιμή».

2. Το άρθρο 13 παράγραφος 1 αντικαθίσταται από το ακόλουθο κείμενο:

«1. Η αίθουσα αποστέωσης πρέπει να διατηρείται σε θερμοκρασία που να μην ξεπερνά τους +12 °C.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Νοεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 48 της 17. 2. 1987, σ. 1.

(3) ΕΕ αριθ. L 261 της 26. 9. 1978, σ. 5.

(4) ΕΕ αριθ. L 80 της 24. 3. 1987, σ. 6.

(5) ΕΕ αριθ. 121 της 29. 7. 1964, σ. 2012/64.

(6) ΕΕ αριθ. L 339 της 2. 12. 1986, σ. 26.